b'\n_START_ARTICLE_\nLSD\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 1938 m. LSD susintetino Dr. Albertas Hofmanas (Albert Hofmann) Sandoz laboratorijoje Bazelyje, \xc5\xa0veicarijoje.  LSD haliucinogenines savybes 1943 m. baland\xc5\xbeio 16 d. Hofmanas atrado nety\xc4\x8dia, med\xc5\xbeiagai patekus ant jo odos. 1943 m. baland\xc5\xbeio 19 d. jis dar kart\xc4\x85 i\xc5\xa1band\xc4\x97 LSD poveik\xc4\xaf panaudodamas 250 mikrogram\xc5\xb3 med\xc5\xbeiagos ir nustat\xc4\x97, kad tai yra veikianti LSD doz\xc4\x97. \xc5\xa0i\xc4\x85 dien\xc4\x85 LSD vartotojai pa\xc5\xbeymi kaip \xe2\x80\x9edvira\xc4\x8dio dien\xc4\x85\xe2\x80\x9c (Bicycle Day), nes Hofmanas LSD poveik\xc4\xaf patyr\xc4\x97 va\xc5\xbeiuodamas dvira\xc4\x8diu namo._NEWLINE_LSD naudota medicinoje: psichoterapeutams atsirado galimyb\xc4\x97 \xc4\xaf pasaul\xc4\xaf pa\xc5\xbevelgti taip, kaip jau\xc4\x8diasi sergantis psichikos liga ligonis, pacientai gal\xc4\x97jo atskleisti savo slaptas mintis bei emocijas, kurios smarkiai pad\xc4\x97davo psichoterapija ir psichoanalize u\xc5\xbesiimantiems medikams gydant susirgusiuosius. I\xc5\xa1 prad\xc5\xbei\xc5\xb3 manyta, jog tokios psichikos ligos, kaip \xc5\xa1izofrenija, sukeliamos organizmui savaime pagaminus ir i\xc5\xa1skyrus ma\xc5\xbe\xc4\x85 kiek\xc4\xaf LSD identi\xc5\xa1kos med\xc5\xbeiagos. Buvo manoma, kad LSD gali pasitarnauti ie\xc5\xa1kant vaist\xc5\xb3 nuo \xc5\xa1ios ligos. Ta\xc4\x8diau neilgai trukus mokslininkai paneig\xc4\x97 \xc5\xa1i\xc4\x85 hipotez\xc4\x99 i\xc5\xa1siai\xc5\xa1kin\xc4\x99, kad \xc5\xa1io psichodeliko poveikis ir ligos prie\xc5\xbeastys bei veikimas kardinaliai skiriasi. _NEWLINE_LSD taip pat buvo naudojamas kaip nuskausminantis vaistas ir kaip nuo pavojingesni\xc5\xb3 narkotik\xc5\xb3 padedantis atprasti pakaitalas. Pavyzd\xc5\xbeiui, davus med\xc5\xbeiagos alkoholikui, jis da\xc5\xbenai geriau suprasdavo, kod\xc4\x97l piktnaud\xc5\xbeiaudavo alkoholiu, tod\xc4\x97l priklausomyb\xc4\x97 suma\xc5\xbe\xc4\x97davo arba net visai dingdavo. LSD gydant narkotik\xc5\xb3 priklausomyb\xc4\x99 buvo naudojamas ir d\xc4\x97l tos prie\xc5\xbeasties, kad baigus gydymo kurs\xc4\x85, neatsirasdavo potraukis \xc5\xa1iai med\xc5\xbeiagai. _NEWLINE_\xc5\xbdinoma, kad LSD panaudojimo kariniais tikslais galimyb\xc4\x97mis XX a. \xc5\xa1e\xc5\xa1tajame de\xc5\xa1imtmetyje dom\xc4\x97josi C\xc5\xbdV, kuri vykd\xc4\x97 projekt\xc4\x85 kodiniu pavadinimu MK-ULTRA.  Eksperimentavimu su LSD \xc4\xaftariamos ir kitos \xc5\xbevalgybos, tarp j\xc5\xb3 ir tarybin\xc4\x97 GRU, nors tikr\xc5\xb3 duomen\xc5\xb3 apie tai n\xc4\x97ra. LSD bandymais u\xc5\xbesi\xc4\x97m\xc4\x97 ir brit\xc5\xb3 vyriausyb\xc4\x97  1953-54 m. MI6 naudodami LSD tik\xc4\x97josi rasti \xe2\x80\x9etiesos narkotik\xc4\x85\xe2\x80\x9c (tokius bandymus dalinai paskatino gandai apie TSRS i\xc5\xa1rastus \xe2\x80\x9esmegen\xc5\xb3 praplovimo\xe2\x80\x9c narkotikus). Buvo domimasi galimyb\xc4\x97mis LSD pritaikyti per apklausas, tardymus, min\xc4\x8di\xc5\xb3 kontrolei, smegen\xc5\xb3 plovimui._NEWLINE_LSD smarkiai i\xc5\xa1populiar\xc4\x97jo 7-\xc4\x85j\xc4\xaf de\xc5\xa1imtmet\xc4\xaf, kai vienu geriausiu pasaulyje laikomo Harvardo universiteto psichologijos profesorius Timitis Leris ir jo kolega Ri\xc4\x8dardas Alpertas prad\xc4\x97jo skatinti \xc5\xbemones pabandyti LSD, teigdami, kad tai gera priemon\xc4\x97 dvasiniam tobul\xc4\x97jimui. Netrukus Harvardo universitetas gavo param\xc4\x85 i\xc5\xa1tirti LSD poveik\xc4\xaf. \xc4\xae eksperiment\xc4\x85 buvo \xc4\xaftraukta apie 400 universiteto student\xc5\xb3. 90\xc2\xa0% \xe2\x80\x9ekeliavusi\xc5\xb3j\xc5\xb3\xe2\x80\x9c pasak\xc4\x97, kad nor\xc4\x97t\xc5\xb3 pakartoti, 83\xc2\xa0% pasak\xc4\x97, jog \xe2\x80\x9esu\xc5\xbeinojo ka\xc5\xbek\xc4\x85 naujo\xe2\x80\x9c, ir 62\xc2\xa0% teig\xc4\x97, kad tai pakeit\xc4\x97 j\xc5\xb3 gyvenimus \xc4\xaf geresni\xc4\x85j\xc4\x85 pus\xc4\x99. Kai kurie tyrimai parod\xc4\x97, kad net ma\xc5\xbeiausios doz\xc4\x97s LSD gali dramati\xc5\xa1kai pakeisti \xc5\xbemogaus asmenyb\xc4\x99, pasaul\xc4\x97\xc5\xbei\xc5\xabr\xc4\x85 ir net gyvenimo b\xc5\xabd\xc4\x85._NEWLINE_Po kiek laiko Lerio ir Alperto tyrin\xc4\x97jimai prad\xc4\x97ti vertinti kontroversi\xc5\xa1kai, nes profesoriai prad\xc4\x97jo ie\xc5\xa1koti ry\xc5\xa1i\xc5\xb3 tarp LSD ir mistini\xc5\xb3 religij\xc5\xb3 bei ritual\xc5\xb3, i\xc5\xa1ry\xc5\xa1k\xc4\x97jo j\xc5\xb3 kontrkult\xc5\xabrin\xc4\x97s pa\xc5\xbei\xc5\xabros. V\xc4\x97liau Leris para\xc5\xa1\xc4\x97 knyg\xc4\x85 psichodelijos tema bei tapo pla\xc4\x8diai \xc5\xbeinoma persona tarp hipi\xc5\xb3 pasak\xc4\x99s savo garsi\xc4\x85j\xc4\x85 fraz\xc4\x99 apie LSD: \xe2\x80\x9eTurn on, tune in, drop out\xe2\x80\x9c. _NEWLINE_1971 metais JAV u\xc5\xbedraud\xc4\x97 LSD, neilgai trukus \xc5\xa1iuo pavyzd\xc5\xbeiu pasek\xc4\x97 ir kitos valstyb\xc4\x97s. Ta\xc4\x8diau tai nesustabd\xc4\x97 hipi\xc5\xb3, kurie toliau vartojo LSD bei kitus skatino taip pat elgtis, taip parodydami nepasitenkinim\xc4\x85 draudimu.  Moksliniai eksperimentai su LSD yra leid\xc5\xbeiami, ta\xc4\x8diau su \xc5\xbemon\xc4\x97mis atliekami tik labai retais atvejais. Apskritai, yra nustatyta tik keletas neigiam\xc5\xb3 efekt\xc5\xb3 \xc5\xbemogui bei jo sveikatai, i\xc5\xa1 kuri\xc5\xb3 da\xc5\xbeniausiai pasirei\xc5\xa1kiantis \xe2\x80\x93 \xe2\x80\x9ebloga kelion\xc4\x97\xe2\x80\x9c (nemalon\xc5\xabs ar bauginantys potyriai ir vizijos).\n_START_SECTION_\nPoveikis\n_START_PARAGRAPH_\nPoveikis prasideda pra\xc4\x97jus 20 minu\xc4\x8di\xc5\xb3 ar net valandai po pavartojimo ir trunka nuo \xc5\xa1e\xc5\xa1i\xc5\xb3 iki vienuolikos valand\xc5\xb3. LSD n\xc4\x97ra \xe2\x80\x9etikrasis\xe2\x80\x9c haliucinogenas, kaip da\xc5\xbenai manoma, jis i\xc5\xa1 ties\xc5\xb3 yra psichodelikas \xe2\x80\x93 LSD nesukuria objekt\xc5\xb3, kuri\xc5\xb3 i\xc5\xa1 tikr\xc5\xb3j\xc5\xb3 n\xc4\x97ra, bet papras\xc4\x8diausiai pakei\xc4\x8dia real\xc5\xb3 daikt\xc5\xb3 suvokim\xc4\x85._NEWLINE_LSD poveikis labai skiriasi priklausomai nuo toki\xc5\xb3 veiksni\xc5\xb3 kaip ankstesn\xc4\x97 patirtis, aplinka, doz\xc4\x97s dydis. LSD efektus galima suskirstyti \xc4\xaf: laukiamus, neutralius, nepageidaujamus ir atsirandan\xc4\x8dius d\xc4\x97l nuolatinio, ilgalaikio vartojimo.\n_START_SECTION_\nPagalba apsinuodijus\n_START_PARAGRAPH_\nRimtai apsinuodijus\xc4\xaf \xc5\xbemog\xc5\xb3 si\xc5\xabloma laikyti pritemdytoje patalpoje su kuo ma\xc5\xbeiau i\xc5\xa1orini\xc5\xb3 dirgikli\xc5\xb3, esama padedan\xc4\x8di\xc5\xb3 vaist\xc5\xb3. Skrand\xc5\xbeio plauti paprastai n\xc4\x97ra prasm\xc4\x97s, nes \xc5\xa1i med\xc5\xbeiaga labai greitai absorbuojama. Paprastai per kelet\xc4\x85 valand\xc5\xb3 poveikis praeina. Panikos b\xc5\xabsenoje esant\xc4\xaf \xc5\xbemog\xc5\xb3 reikt\xc5\xb3 nuraminti, \xc4\xafjungti rami\xc4\x85 muzik\xc4\x85, priminti, kad viskas baigsis ir, kad tikras jo k\xc5\xabnas yra saugomas. Jokiu b\xc5\xabdu negalima juoktis ar \xc5\xa1aipytis, kitaip kelti diskomfort\xc4\x85 apsvaigusiajam.\n_START_SECTION_\nPriklausomyb\xc4\x97\n_START_PARAGRAPH_\nLSD nesukelia fizin\xc4\x97s priklausomyb\xc4\x97s. LSD mokslini\xc5\xb3 tyrim\xc5\xb3 metu kaip tik buvo tiriama kaip med\xc5\xbeiaga, padedanti pasveikti nuo priklausomybi\xc5\xb3, pavyzd\xc5\xbeiui alkoholiui.  Vartojant ilgainiui vystosi tolerancija, t. y. tam pa\xc4\x8diam rezultatui pasiekti, reikia vis didesnio med\xc5\xbeiagos kiekio.\n_START_SECTION_\nKult\xc5\xabra\n_START_PARAGRAPH_\nMed\xc5\xbeiaga sukelia stiprius potyrius, kurie gali tur\xc4\x97ti \xc4\xaftak\xc4\x85 visam tolimesniam suvokimui apie gyvenim\xc4\x85, religij\xc4\x85, men\xc4\x85. Su LSD glaud\xc5\xbeiai siejama ir hipi\xc5\xb3 kult\xc5\xabra._NEWLINE_Kai kuriuose naujojo am\xc5\xbeiaus jud\xc4\x97jimuose LSD naudojamas mistiniams potyriams. Pasak j\xc5\xb3, med\xc5\xbeiagos sukeltos haliucinacijos yra tikra realyb\xc4\x97, arba tikra kit\xc5\xb3 pasauli\xc5\xb3 realyb\xc4\x97, kurios paprastai \xc5\xbemogus nemato. Egzistuoja s\xc4\x85mokslo teorija, pagal kuri\xc4\x85 vyriausyb\xc4\x97 slepia \xc5\xa1i\xc4\x85 ties\xc4\x85 nuo visuomen\xc4\x97s.\n_START_SECTION_\nLSD atrad\xc4\x97jo autobiografin\xc4\x97 knyga\n_START_PARAGRAPH_\nBe autobiografijos knygoje i\xc5\xa1 pirm\xc5\xb3 l\xc5\xabp\xc5\xb3 atpasakojama LSD atradimo istorija, poveikio tyrimai ir detaliai apra\xc5\xa1omos med\xc5\xbeiagos savyb\xc4\x97s. Apib\xc5\xabdinama galimyb\xc4\x97 LSD naudoti psichiatrijoje.'